প্যারোলে নয় আইনি প্রক্রিয়ায় মুক্তি চায় বিএনপি | 876234 | কালের কণ্ঠ | kalerkantho
বিএনপি মহাসচিব মির্জা ফখরুল ইসলাম আলমগীর বলেছেন, ‘আমি আপনাদের পরিষ্কার করে সেদিনও বলেছি, এই কথাগুলো (প্যারোল) আপনারা তাঁকে (ওবায়দুল কাদের) জিজ্ঞাসা করুন না কেন? কারণ আমরা তো আমাদের দল থেকে প্যারোল নিয়ে কোনো কথা বলিনি আজ পর্যন্ত। বলেছি কি? বলিনি তো। সবচেয়ে বড় জিনিস হচ্ছে, খালেদা জিয়া অত্যন্ত অসুস্থ। তাঁর শরীরের যে অবস্থা তাতে যেকোনো দুর্ঘটনা ঘটতে পারে। সে জন্য আমরা বলেছি, এই সরকার অত্যন্ত সুপরিকল্পিতভাবে তাঁকে ধীরে ধীরে মৃত্যুর দিকে ঠেলে দিচ্ছে। অবিলম্বে খালেদা জিয়ার মুক্তি দেওয়া উচিত তাদেরই স্বার্থে।’
খালেদা জিয়ার মুক্তি নিয়ে দল কী ভাবছে—এমন প্রশ্নের জবাবে তিনি বলেন, ‘আমরা তো আপনাদের বরাবর বলে আসছি, দেশনেত্রীকে সম্পূর্ণ বেআইনিভাবে মিথ্যা মামলায় সাজা দিয়ে কারাগারে আবদ্ধ করে রাখা হয়েছে। সংবিধান অনুযায়ী তিনি জামিন পাওয়ার যোগ্য। কিন্তু এই সরকার সম্পূর্ণ রাজনৈতিক প্রতিহিংসার কারণে তাঁকে জামিন না দিয়ে আটক করে রেখেছে। আমরা এ নিয়ে গত দুই বছর ধরেই আন্দোলনের মধ্যে আছি এবং আমরা বিশ্বাস করি, জনগণের আকাঙ্ক্ষা খালেদা জিয়ার মুক্তি, সেই মুক্তি দিতে সরকার বাধ্য হবে। অবশ্যই জনগণের দাবির প্রতি শ্রদ্ধা রেখে দেশনেত্রীর মুক্তি এবং বাংলাদেশে গণতন্ত্রকে পুনরুদ্ধারের ব্যাপারে তারা এগিয়ে আসবে। কারণ এ দেশে গণতন্ত্রকে সত্যিকার অর্থেই যদি পুনঃপ্রতিষ্ঠিত করতে হয়, তাহলে বেগম জিয়া ছাড়া সেটা সম্ভব হবে না।’
জাতীয়তাবাদী তাঁতী দলের প্রতিষ্ঠাবার্ষিকী উপলক্ষে গতকাল সকালে সংগঠনের আহ্বায়ক কালাম আজাদসহ নেতাকর্মীদের নিয়ে বিএনপি মহাসচিব শেরেবাংলানগরে প্রয়াত রাষ্ট্রপতি জিয়াউর রহমানের কবরে পুষ্পমাল্য অর্পণ করেন। এ সময় দলের নেতা মোয়াজ্জেম হোসেন আলাল, খায়রুল কবীর খোকন, শ্রমিক দলের আনোয়ার হোসেইন, তাঁতী দলের সদস্যসচিব মজিবুর রহমান প্রমুখ উপস্থিত ছিলেন।